CELEX: 52021PC0165
Language: lt
Date: 2021-03-29
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2020/1351, kuriuo Latvijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2021 03 29
            COM(2021) 165 final
            2021/0088(NLE)
            Pasiūlymas
            TARYBOS ĮGYVENDINIMO SPRENDIMAS 
            kuriuo iš dalies keičiamas Įgyvendinimo sprendimas (ES) 2020/1351, kuriuo Latvijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
                  
            
            
               Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms kyla didelė tokio sukrėtimo grėsmė, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. rugsėjo 25 d. Taryba Latvijai suteikė finansinę paramą, kad papildytų nacionalines pastangas mažinti COVID-19 protrūkio poveikį ir reaguoti į protrūkio socialinius bei ekonominius padarinius darbuotojams ir savarankiškai dirbantiems asmenims.
            
            
               2021 m. kovo 11 d. Latvija pateikė naują prašymą dėl Sąjungos finansinės paramos pagal SURE reglamentą. 
            
            
               Pagal SURE reglamento 6 straipsnio 2 dalį Komisija pasikonsultavo su Latvijos valdžios institucijomis, kad patikrintų, ar dėl COVID-19 pandemijos staiga smarkiai padidėjo faktinės ir numatytos išlaidos, kurios yra tiesiogiai susijusios su Latvijos darbo rinkos priemonėmis ir su sveikata susijusiomis priemonėmis. Padidėjusios išlaidos, kurioms prašoma papildomos finansinės paramos, visų pirma yra susijusios su naujų priemonių ir esamų priemonių, nurodytų Tarybos įgyvendinimo sprendime (ES) 2020/1351, deriniu:
            
            
               (a)esama prastovų kompensacijos darbuotojams schema ir darbuotojams mokamos priemokos už vaikus pratęsiamos nuo 2020 m. lapkričio 9 d. iki 2021 m. birželio 30 d. Pagal šią schemą laikinai atostogų išleistiems darbuotojams arba savarankiškai dirbantiems asmenims mokamos 50 % arba 70 % jų darbo užmokesčio ar pajamų kompensacijos, priklausomai nuo jiems taikomos apmokestinimo tvarkos. Nustatytas minimalus ir maksimalus paramos dydis atitinkamai yra 500 EUR ir 1 000 EUR vienam darbuotojui per kalendorinį mėnesį. Schema taikoma įmonėms, savarankiškai dirbantiems asmenims ir licencijos mokesčio mokėtojams, kurių pajamos iš ekonominės veiklos sumažėjo bent 20 %, palyginti su 2020 m. rugpjūčio–spalio mėn. vidurkiu. Pagal priemokų už vaikus schemą teikiama papildoma parama laikinai atostogų išleistiems darbuotojams, turintiems išlaikomų vaikų. Priemoka sudaro 50 EUR per mėnesį už vieną vaiką;
            
            
               (b)esama darbo užmokesčio subsidijų schema, pagal kurią parama skiriama visoms nukentėjusioms įmonėms nuo 2020 m. lapkričio 9 d. iki 2021 m. birželio 30 d. Paramą gali gauti darbdaviai, kurių bet kurios ekonominės veiklos pajamos sumažėjo bent 20 %. Pagal schemą kompensuojama 50 % vidutinio mėnesinio darbo užmokesčio (neatskaičius mokesčių), bet ne daugiau kaip 500 EUR per kalendorinį mėnesį. Paramą gaunantys darbdaviai privalo išlaikyti remiamų darbuotojų darbo vietas ir mokėti darbo užmokesčio subsidijos ir įprasto darbo užmokesčio skirtumą; 
            
            
               (c)nauja priemone, kurią sudaro ligos išmokos tėvams ir globėjams, suteikiama parama darbuotojams, negalintiems dirbti nuotoliniu būdu ir turintiems prižiūrėti vaikus iki 10 metų arba neįgaliuosius, kai mokyklos ir dienos centrai yra uždaryti dėl COVID-19 infekcijos. Išmokos dydis sudaro 60 % paramos gavėjo vidutinio darbo užmokesčio per paskutiniuosius 12 mėnesių. Paramos gavėjo darbdavys turi patvirtinti, kad darbuotojas negali dirbti nuotoliniu būdu, o mokykla arba savivaldybė patvirtinti, kad mokykla yra uždaryta arba dienos priežiūros paslaugos nėra teikiamos;
            
            
               (d)esamomis su COVID-19 susijusiomis ligos išmokomis, kurios pratęsiamos nuo 2020 m. lapkričio 16 d. iki 2021 m. birželio 30 d. Vyriausybė išmoka visą ligos pašalpą asmenims, kurie negalėjo dirbti dėl reikalavimo izoliuotis arba būti karantine, nors paprastai dalį ligos pašalpos moka darbdavys; 
            
            
               (e)esamomis su sveikata susijusiomis išlaidomis asmeninėms apsaugos priemonėms ir kitoms medicinos priemonėms pirkti, siekiant užtikrinti viešojo sektoriaus darbuotojų, visų pirma sveikatos priežiūros darbuotojų, sveikatą ir saugą;
            
            
               (f)nauja priemone, kurią sudaro priemokos gydytojams terapeutams ir darbuotojams, padedantiems įveikti COVID-19 krizę, siekiant atlyginti jiems už darbą padidėjusios rizikos ir darbo krūvio sąlygomis. Šios priemokos, sudarančios nuo 20 % iki 100 % mėnesinio darbo užmokesčio, viršija didžiausias priemokas, kurios gali būti skiriamos valstybės tarnautojams.
            
            
               Latvija pateikė Komisijai atitinkamą informaciją. 
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Latvijai finansinę paramą pagal SURE reglamentą pirmiau nurodytoms priemonėms remti. 
            
            
               Su sveikata susijusių priemonių, dėl kurių Latvija pateikė prašymą 2021 m. kovo 11 d., suma sudaro 22 304 365 EUR.
            
            
               •Suderinamumas su toje pačioje politikos srityje galiojančiomis nuostatomis
            
            
               Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
            
         
         
            
               Šis pasiūlymas papildo kitą Sąjungos teisės priemonę, kuria teikiama parama valstybėms narėms ištikus nelaimei, – 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama siekiant išplėsti jos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus. 
            
            
               •Suderinamumas su kitomis Sąjungos politikos sritimis
            
            
               Pasiūlymas yra dalis įvairių priemonių, parengtų reaguojant į dabartinę COVID-19 pandemiją, tokių kaip Atsako į koronaviruso grėsmę investicijų iniciatyva, ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolinti ir skolintis siekiant šiuo konkrečiu COVID-19 protrūkio atveju paremti valstybes nares, veiks kaip antroji gynybos linija: pagal jį bus finansuojamos sutrumpinto darbo laiko tvarkos ir panašios priemonės, padedančios apsaugoti darbo vietas ir taip nuo nedarbo rizikos apsaugoti darbuotojus ir savarankiškai dirbančius asmenis. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šios priemonės teisinis pagrindas yra Tarybos reglamentas (ES) 2020/672. 
            
            
               •Subsidiarumo principas (neišimtinės kompetencijos atveju) 
            
            
               Pasiūlymas parengtas atsižvelgiant į valstybės narės prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
            
            
               Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį. 
            
            
               •Proporcingumo principas
            
            
               Pasiūlymas atitinka proporcingumo principą. Juo neviršijama to, kas būtina priemonės tikslams pasiekti. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
            
            
               •Poveikio vertinimas
            
            
               Kadangi pasiūlymas yra skubus, poveikio vertinimas nebuvo atliktas.
            
            
               4.POVEIKIS BIUDŽETUI
            
            
               Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei. 
            
            
               Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:
            
            
               ·griežtas ir konservatyvus požiūris į finansų valdymą;
            
         
         
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
            
               2021/0088 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2020/1351, kuriuo Latvijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2020 m. rugsėjo 25 d. Taryba, atsižvelgdama į 2020 m. rugpjūčio 7 d. Latvijos prašymą, kaip paskolą, kuri neviršija 192 700 000 EUR ir kurios ilgiausias vidutinis grąžinimo terminas – 15 metų, suteikė Latvijai finansinę paramą, kad papildytų nacionalines pastangas mažinti COVID-19 protrūkio poveikį ir reaguoti į protrūkio socialinius bei ekonominius padarinius darbuotojams ir savarankiškai dirbantiems asmenims; 
            
            
               (2)paskola skirta Latvijos priimtoms sutrumpinto darbo laiko tvarkos sistemoms ir panašioms bei su sveikata susijusioms priemonėms finansuoti, kaip nurodyta Tarybos įgyvendinimo sprendime (ES) 2020/1351
                  2
               ; 
            
            
               (3)COVID-19 protrūkis tebėra imobilizavęs didelę Latvijos darbo jėgos dalį; Dėl to Latvijoje staiga smarkiai padidėjo viešosios išlaidos, susijusios su naujomis priemonėmis, t. y. ligos išmokomis tėvams ir globėjams bei priemokomis gydytojams terapeutams ir darbuotojams, padedantiems įveikti COVID-19 krizę, ir Įgyvendinimo sprendimo (ES) 2020/1351 3 straipsnio a, c, d, f ir g punktuose nurodytomis priemonėmis; 
            
            
               (4)COVID-19 protrūkis ir išskirtinės priemonės, kurias 2020 ir 2021 m. Latvija įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turėjo ir vis dar turi didžiulį poveikį viešiesiems finansams. Pagal Komisijos 2020 m. rudens prognozę buvo numatyta, kad iki 2020 m. pabaigos Latvijos valdžios sektoriaus deficitas ir skola sudarys atitinkamai 7,4 % ir 47,5 % bendrojo vidaus produkto (BVP). Prognozuojama, kad 2021 m. Latvijos valdžios sektoriaus deficitas ir skola sumažės iki atitinkamai 3,5 % ir 45,9 % BVP. Remiantis Komisijos 2021 m. tarpine žiemos prognoze numatoma, kad 2021 m. Latvijos BVP padidės 3,5 %;
            
            
               (5)2021 m. kovo 11 d. Latvija paprašė papildomos 112 500 000 EUR dydžio Sąjungos finansinės paramos, kad galėtų toliau papildyti 2020 ir 2021 m. nacionalines pastangas mažinti COVID-19 protrūkio poveikį ir reaguoti į protrūkio socialinius bei ekonominius padarinius darbuotojams ir savarankiškai dirbantiems asmenims. Tai visų pirma susiję su 6–8 konstatuojamosiose dalyse nurodytomis priemonėmis; 
            
            
               (6)Ministrų kabineto nutarimu Nr. 709 (priimtu 2020 m. lapkričio 24 d. ir iš dalies pakeistu 2021 m. sausio 12 d.) „Nuostatos dėl išmokų už prastovas mokesčių mokėtojams, kad jie galėtų tęsti veiklą COVID-19 krizės sąlygomis“
                  3
                buvo iš dalies pakeista prastovų kompensacijos darbuotojams schema, nurodyta Įgyvendinimo sprendimo (ES) 2020/1351 3 straipsnio a punkte, ir pratęstas jos įgyvendinimas. schema taikoma įmonėms, savarankiškai dirbantiems asmenims ir licencijos mokesčio mokėtojams, kurių pajamos iš ekonominės veiklos sumažėjo bent 20 %, palyginti su 2020 m. rugpjūčio–spalio mėn. vidurkiu. Pagal šią schemą laikinai atostogų išleistiems darbuotojams arba savarankiškai dirbantiems asmenims mokamos 50 % arba 70 % jų darbo užmokesčio ar pajamų kompensacijos, priklausomai nuo jiems taikomos apmokestinimo tvarkos. Nustatyta, kad minimalus paramos dydis yra 500 EUR vienam darbuotojui per kalendorinį mėnesį, o maksimalus – 1 000 EUR;
            
            
               
                     4
                  
                     5
                  Kartu su prastovų kompensavimo darbuotojams schema nustatyta darbuotojams mokama priemoka už vaikus, nurodyta Įgyvendinimo sprendimo (ES) 2020/1351 3 straipsnio c punkte. Priemoka už vieną vaiką, sudaranti 50 EUR per mėnesį, suteikiama papildoma parama nedirbantiems darbuotojams, turintiems teisę į gyventojų pajamų mokesčio lengvatą dėl išlaikomų asmenų. Paramos priemonės nustatytos Ministrų kabineto įsakymu Nr. 706 „Dėl finansinių išteklių skyrimo valstybės biudžeto programai „Nacionalinių ekstremaliųjų situacijų lėšos“ ir Ministrų kabineto įsakymu Nr. 15 „Dėl valstybės biudžeto programos „Nenumatytų atvejų rezervas“ finansinių išteklių skyrimo“. ši priemonė gali būti laikoma panašia į Reglamente (ES) 2020/672 nurodytas sutrumpinto darbo laiko tvarkos priemones, nes jomis remiamos darbuotojų ir savarankiškai dirbančių asmenų pajamos, o tai padės padengti vaikų priežiūros uždarius mokyklas išlaidas ir sudarys sąlygas tėvams toliau dirbti, todėl nekils pavojus darbo santykiams; 
            
            
               (7)pagal darbo užmokesčio subsidijų schemą paramą gali gauti darbdaviai, kurių pajamos iš bet kurios ekonominės veiklos sumažėjo bent 20 %. Pagal schemą kompensuojama 50 % vidutinio mėnesinio bruto darbo užmokesčio, bet ne daugiau kaip 500 EUR per kalendorinį mėnesį. Paramą gaunantys darbdaviai privalo išlaikyti remiamų darbuotojų darbo vietas ir sumokėti darbo užmokesčio subsidijos ir įprasto darbo užmokesčio skirtumą; Schema nustatyta Ministrų kabineto nutarimu Nr. 675 „Nuostatos dėl pagalbos teikimo mokesčių mokėtojams, kad jie galėtų tęsti veiklą COVID-19 krizės sąlygomis“
                  6
                ir Ministrų kabineto įsakymu Nr. 128 „Dėl finansinių išteklių skyrimo valstybės biudžeto programai „Nenumatytų atvejų rezervas“
                  7
               . Priemone pratęsiamas turizmo ir eksporto sektorių darbo užmokesčio subsidijų schemos, nurodytos Įgyvendinimo sprendimo (ES) 2020/1351 3 straipsnio d punkte, įgyvendinimas ir išplečiamas jos taikymas visiems reikalavimus atitinkantiems darbdaviams;
            
            
               (8)skiriant ligos išmokas tėvams ir globėjams, parama teikiama darbuotojams, negalintiems dirbti nuotoliniu būdu ir turintiems prižiūrėti jaunesnius nei 10 metų vaikus arba neįgaliuosius, kai mokyklos ir dienos centrai yra uždaryti dėl COVID-19 infekcijos. Priemonė gali būti laikoma panašia į sutrumpinto darbo laiko tvarkos priemones, kaip nurodyta Reglamente (ES) 2020/672, nes ja remiamos tėvų ir globėjų pajamos ir padedama išlaikyti darbo vietas, nes tėvams ir globėjams, kurie turi prižiūrėti vaikus arba neįgaliuosius, kol mokyklos ir dienos centrai uždaryti, nereikia nutraukti darbo santykių; Ligos išmoka nustatyta 2020 m. lapkričio 27 d. „Motinystės ir sveikatos draudimo įstatymo“ pakeitimu
                  8
               ; 
            
         
         
            
                (9)Latvija taip pat toliau pratęsė ir nustatė naujas su sveikata susijusias priemones, skirtas COVID-19 protrūkio poveikiui mažinti. tai visų pirma susiję su 10–12 konstatuojamosiose dalyse nurodytomis priemonėmis; 
            
            
               (10)su COVID-19 susijusių ligos išmokų, nurodytų Įgyvendinimo sprendimo (ES) 2020/1351 3 straipsnio g punkte, pratęsimas iki 2021 m. birželio 30 d. nustatytas 2020 m. lapkričio 13 d. „Motinystės ir sveikatos draudimo įstatymo“ pakeitimu
                  9
               . pagal priemones numatytos valstybės mokamos ligos pašalpos asmenims, kurie negalėjo dirbti dėl reikalavimo izoliuotis arba būti karantine, nors paprastai dalį ligos pašalpos moka darbdavys;
            
            
               (11)papildoma parama su sveikata susijusioms išlaidoms asmeninėms apsaugos priemonėms, nurodytoms Įgyvendinimo sprendimo (ES) 2020/1351 3 straipsnio f punkte. Išlaidos jau buvo vykdomos 2020 m., įskaitant nustatytas Ministrų kabineto įsakymu Nr. 380 „Dėl valstybės biudžeto programos „Ekstremaliųjų situacijų rezervas“ finansinių išteklių skyrimo“ 
                  10
               ;
            
            
               (12)skiriant priemokas gydytojams terapeutams ir darbuotojams, padedantiems įveikti COVID-19 krizę, sudarančias nuo 20 % iki 100 % mėnesinio darbo užmokesčio, atlyginama už darbą padidėjusios rizikos ir darbo krūvio sąlygomis, kaip nustatyta Ministrų kabineto įsakyme Nr. 137 ir nutarime Nr. 656 „Dėl valstybės biudžeto programos „Nenumatytų atvejų rezervas“ lėšų skyrimo“
                  11
               , Ministrų kabineto įsakyme Nr. 743 „Dėl 2020 m. lapkričio 6 d. Ministrų kabineto įsakymo Nr. 655 „Dėl nepaprastosios padėties paskelbimo“ pakeitimo“
                  12
                ir 2021 m. sausio 21 d. Ministrų kabineto įsakyme Nr. 37 „Dėl valstybės biudžeto programos „Nenumatytų atvejų rezervas“ lėšų skyrimo“
                  13
               ; Šios priemokos papildo didžiausias priemokas, nustatytas Valstybės ir vietos savivaldos institucijų pareigūnų ir darbuotojų darbo apmokėjimo įstatymu. Priemone remiamas užimtumas užtikrinant darbuotojų sveikatos saugą ir nepertraukiamą pagrindinių viešųjų paslaugų teikimą; 
            
            
               (13)Latvija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Latvija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 405 297 901 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus ir smarkus padidėjimas, nes jis taip pat susijęs tiek su nauja priemone, tiek su esamų priemonių, tiesiogiai susijusių su sutrumpinto darbo laiko tvarkos ir panašiomis priemonėmis, taikomomis didelei įmonių ir darbo jėgos daliai Latvijoje, pratęsimu. Savo lėšomis Latvija ketina finansuoti 100 097 901 EUR išaugusių viešųjų išlaidų;
            
            
               (14)Komisija pagal Reglamento (ES) 2020/672 6 straipsnį pasikonsultavo su Latvija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, taip pat atitinkamomis dėl COVID-19 protrūkio su sveikata susijusiomis priemonėmis, nurodytomis 2021 m. kovo 11 d. prašyme; 
            
            
               (15)su sveikata susijusių priemonių, dėl kurių Latvija pateikė prašymą 2021 m. kovo 11 d. ir kurios nurodytos 10–12 konstatuojamosiose dalyse, suma sudaro 22 304 365 EUR; 
            
            
               (16)todėl finansinė parama turėtų būti suteikta siekiant padėti Latvijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį. Sprendimus dėl paramos dalių ir dalinių išmokų terminų, dydžio ir išmokėjimo Komisija turėtų priimti glaudžiai bendradarbiaudama su nacionalinėmis valdžios institucijomis; 
            
            
               (17)į šį sprendimą Latvija ir Komisija turėtų atsižvelgti paskolos susitarime, nurodytame Reglamento (ES) 2020/672 8 straipsnio 2 dalyje; 
            
            
               (18)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal Sutarties 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal Sutarties 108 straipsnį;
            
            
               (19)Latvija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Latvija įvykdė tas išlaidas;
            
            
               (20)sprendimas suteikti finansinę paramą priimtas atsižvelgiant į esamus ir numatomus Latvijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus, 
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimas (ES) 2020/1351 iš dalies keičiamas taip: 
            
            
            
               (1)2 straipsnis iš dalies keičiamas taip:
            
            
               (a)1 dalis pakeičiama taip: 
            
            
               „1. Sąjunga suteikia Latvijai paskolą, kuri neviršija 305 200 000 EUR. Ilgiausias vidutinis paskolos grąžinimo terminas – 15 metų.“;
            
            
               (b)4 dalis pakeičiama taip: 
            
         
         
            
               „4. Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui. Visos kitos dalys išmokamos atsižvelgiant į tokio paskolos susitarimo sąlygas arba atitinkamais atvejais įsigaliojus jo priedui arba iš dalies pakeistam Latvijos ir Komisijos sudarytam paskolos susitarimui.“;
            
            
            
               (2)3 straipsnis pakeičiamas taip: 
            
            
               „3 straipsnis
            
            
               Latvija gali finansuoti šias priemones:
            
            
               (a)prastovų kompensacijos darbuotojams schemą, numatytą Ministrų kabineto nutarimuose Nr. 179 (priimtame 2020 m. kovo 31 d.) „Nuostatos dėl išmokų už prastovas savarankiškai dirbantiems asmenims, paveiktiems COVID-19 plitimo“ ir Nr. 165 (priimtame 2020 m. kovo 26 d.) „Nuostatos dėl COVID-19 sukeltos krizės paveiktų darbdavių, turinčių teisę į išmoką už prastovas ir į mokesčių, kuriuos vėluojama sumokėti, mokėjimą dalimis arba atidėjimą iki trejų metų“ (priemonės įgyvendinimas pratęstas);
            
            
               (b)išmokų už prastovas schemą, numatytą Ministrų kabineto įsakyme Nr. 236 „Nuostatos dėl išmokų už prastovas darbuotojams arba savarankiškai dirbantiems asmenims, paveiktiems COVID-19 plitimo“; 
            
            
               (c)darbuotojams mokamą priemoką už vaikus, numatytą Ministrų kabineto įsakyme Nr. 178 „Dėl finansinių išteklių skyrimo valstybės biudžeto programai „Nacionalinių ekstremaliųjų situacijų lėšos“ (priemonės įgyvendinimas pratęstas);
            
            
               (d)turizmo ir eksporto sektorių darbo užmokesčio subsidijų schemą, numatytą informaciniame pranešime apie priemones, kuriomis siekiama įveikti COVID-19 krizę ir gaivinti ekonomiką (priemonės įgyvendinimas pratęstas);
            
            
               (e)darbo užmokesčio rėmimo išmokas medicinos specialistams ir kultūros sektoriui, numatytas atitinkamai Įstatyme dėl priemonių, kuriomis siekiama išvengti COVID-19 plitimo valstybei keliamos grėsmės ir pasekmių bei ją mažinti, Įstatyme dėl COVID-19 infekcijos plitimo pasekmių mažinimo ir Ministrų kabineto įsakyme Nr. 303 „Dėl valstybės biudžeto programos „Nenumatytų atvejų rezervas“ finansinių išteklių skyrimo“;
            
            
               (f)su sveikata susijusias išlaidas asmeninėms apsaugos priemonėms, numatytas Ministrų kabineto įsakymuose Nr. 79, 118 ir 220 „Dėl valstybės biudžeto programos „Ekstremaliųjų situacijų rezervas“ finansinių išteklių skyrimo“ (priemonės įgyvendinimas pratęstas);
            
            
               (g)su COVID-19 susijusias ligos išmokas, numatytas 2020 m. birželio 9 d. 2020 m. birželio 9 d. Ministrų kabineto nutarime Nr. 380 „Nuostatos dėl išteklių, reikalingų į prioritetinių institucijų ir poreikių sąrašą įtrauktų institucijų epidemiologinei saugai užtikrinti“ (priemonės įgyvendinimas pratęstas);
            
            
               (h)ligos išmokas tėvams ir globėjams, numatytas „Motinystės ir sveikatos draudimo įstatymo“ pereinamojo laikotarpio nuostatų 48 ir 49 punktuose ir Ministrų kabineto įsakyme Nr. 707 „Dėl finansinių išteklių skyrimo valstybės biudžeto programai „Nacionalinių ekstremaliųjų situacijų lėšos“ ir Ministrų kabineto įsakyme Nr. 13 „Dėl valstybės biudžeto programos „Nenumatytų atvejų rezervas“ finansinių išteklių skyrimo“;
            
            
               (i)priemokas gydytojams terapeutams ir darbuotojams, padedantiems įveikti COVID-19 krizę, numatytas 2020 m. kovo 27 d. priimtame Ministrų kabineto įsakyme Nr. 136 „Dėl valstybės biudžeto programos „Nenumatytų atvejų rezervas“ lėšų skyrimo“, 2020 m. lapkričio 6 d. priimtame Ministrų kabineto įsakyme Nr. 656 „Dėl valstybės biudžeto programos „Nenumatytų atvejų rezervas“ lėšų skyrimo“, 2020 m. gruodžio 8 d. Ministrų kabineto įsakyme Nr. 743 „Dėl 2020 m. lapkričio 6 d. Ministrų kabineto įsakymo Nr. 655 „Dėl nepaprastosios padėties paskelbimo“ pakeitimo“ ir 2021 m. sausio 21 d. priimtame Ministrų kabineto įsakyme Nr. 37 „Dėl valstybės biudžeto programos „Nenumatytų atvejų rezervas“ lėšų skyrimo“.“;
            
            
            
               (3)4 straipsnis pakeičiamas taip: 
            
            
               „4 straipsnis
            
            
               1.Latvija ne vėliau kaip 2021 m. kovo 30 d., o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos. 
            
            
               2.Jei 3 straipsnyje nurodytos priemonės grindžiamos numatytomis viešosiomis išlaidomis ir dėl jų priimtas įgyvendinimo sprendimas, kuriuo iš dalies keičiamas Įgyvendinimo sprendimas (ES) 2020/1351, Latvija per šešis mėnesius nuo to sprendimo priėmimo dienos, o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.“ 
            
            
         
         
            
               2 straipsnis
            
            
               Šis sprendimas skirtas Latvijos Respublikai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        2020 m. rugsėjo 25 d. Tarybos įgyvendinimo sprendimas (ES) 2020/1351, kuriuo Latvijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti (OL L 314, 2020 9 29, p. 38). 
               
               
                  
                     (3)
                  
                        Oficialusis leidinys „Latvijas Vēstnesis“ Nr. 230B, 2020 m. lapkričio 27 d.
               
               
                  
                     (4)
                  
                        Oficialusis leidinys „Latvijas Vēstnesis“ Nr. 234, 2020 m. gruodžio 3 d.
               
               
                  
                     (5)
                  
                        Oficialusis leidinys „Latvijas Vēstnesis“ Nr. 9, 2021 m. sausio 14 d.
               
               
                  
                     (6)
                  
                        Oficialusis leidinys „Latvijas Vēstnesis“ Nr. 222A, 2020 m. lapkričio 16 d.
               
               
                  
                     (7)
                  
                        Oficialusis leidinys „Latvijas Vēstnesis“ Nr. 42, 2021 m. kovo 2 d.
               
               
                  
                     (8)
                  
                        Oficialusis leidinys „Latvijas Vēstnesis“ Nr. 230A, 2020 m. lapkričio 27 d.
               
               
                  
                     (9)
                  
                        Oficialusis leidinys „Latvijas Vēstnesis“ Nr. 221A, 2020 m. lapkričio 13 d.
               
               
                  
                     (10)
                  
                        Oficialusis leidinys „Latvijas Vēstnesis“ Nr. 113A, 2020 m. birželio 12 d.
               
               
                  
                     (11)
                  
                        Oficialusis leidinys „Latvijas Vēstnesis“ Nr. 62B, 2020 m. kovo 27 d., oficialusis leidinys „Latvijas Vēstnesis“ Nr. 218, 2020 m. lapkričio 10 d.
               
               
                  
                     (12)
                  
                        Oficialusis leidinys „Latvijas Vēstnesis“ Nr. 237A, 2020 m. gruodžio 8 d.
               
               
                  
                     (13)
                  
                        Oficialusis leidinys „Latvijas Vēstnesis“ Nr. 16, 2021 m. sausio 25 d.